SKRIFTLIG FORESPØRGSEL E-1027/01

af Charles Tannock (PPE-DE), Theresa Villiers (PPE-DE) og Piia-Noora Kauppi (PPE-DE) til Kommissionen

(30. marts 2001)

Om: Risiko for forfalskning af euroen, som øges med for strenge love om databeskyttelse

Er Kommissionen klar over, at Ronald Noble, den nyudnævnte amerikanske chef for Interpol, (som omtalt i The Sunday Telegraph den 25. februar 2001) har givet udtryk for bekymring over, at for strenge europæiske love om databeskyttelse vil hindre Europols frigivelse af oplysninger om falskmøntnere til Interpol? Det forlyder, at Noble har sagt, at hvis Europol finder ud af, at forfalskning af euroen finder sted uden for EU (et sandsynligt sted for en sådan aktivitet) og afslører personerne, kan det ikke gøre noget, fordi Europol ikke har nogen aftale med Interpol om videregivelse af sådanne oplysninger. Han sagde endvidere, at Europol ikke kan sende denne oplysning til Interpol eller noget land uden for EU uden en sådan aftale og der ikke var tid til at indføre en sådan aftale, inden euroens indførelse. Når euroen blev cirkuleret, ville der derfor forekomme pengeforfalskning ni stort omfang, mens politiet ikke havde mulighed for at gribe ind og ikke var i stand til at foretage undersøgelser.

Mener Kommissionen, at Nobles vurdering er rigtig? I bekræftende fald, vil den som hastesag drøfte problemet med Wim Duisenberg og Ronald Noble og forberede ændringer i lovgivningen, som er nødvendige for at bevare integriteten af det europæiske økonomiske system og dermed handelsstrømme mellem medlemsstaterne og den øvrige verden?

Svar afgivet på Kommissionens vegne af Frederik Bolkestein

(27. juni 2001)

Hvad angår beskyttelsen af euroen mod falskmøntneri blev man på ØKOFIN-Rådet den 12. februar 2001(1) enige om Kommissionens forslag til Rådets forordning om beskyttelse af euroen mod falskmøntneri(2). Disse lovgivningsmæssige rammer har især til formål af fremme udvekslingen af informationer og samarbejdet, herunder med internationale organisationer. Kommissionen konstaterer, at Interpol har deltaget fuldt ud i det ekspertarbejde, der har gjort det muligt for Kommissionen at fremlægge dette forslag.

Kommissionen henviser desuden til, at Europols beføjelser er blevet udvidet til også at omfatte bekæmpelsen af falskmøntneri og forfalskningen af betalingsmidler.

Kommissionen vil med hensyn til overførslen af personoplysninger til Interpol først og fremmest gerne understrege, at denne overførsel i medfør af Europol-konventionen er tilladt, hvis den i særlige tilfælde er nødvendig med henblik på forebyggelse eller bekæmpelse af lovovertrædelser, der hører under Europols kompetenceområde.

Sådan som det er i øjeblikket, iværksættes de konkrete foranstaltninger til forebyggelse og bekæmpelse af kriminelle handlinger inden for falskmøntneri desuden af medlemsstaterne, der samarbejder på grundlag af den internationale konvention til bekæmpelse af falskmøntneri, der blev underskrevet i Genève i 1929, herunder med Interpol. Europol agter med hensyn til falskmøntneri, herunder af euroen, at fremme udvekslingen af oplysninger på europæisk plan og fremsende resultaterne af sine analyser til medlemsstaterne. Hvis medlemsstaterne ønsker at overføre disse oplysninger fra Europol til myndigheder i tredjelande, der er ansvarlige for forebyggelse og bekæmpelse af kriminelle handlinger, vil en sådan overførsel foregå på grundlag af de pågældende medlemsstaters interne regler og eventuelle konventioner om denne type overførsel.

Endelig giver Europol-konventionen ligeledes mulighed for overførsel af personoplysninger, hvis der sikres et tilstrækkeligt databeskyttelsesniveau i en medlemsstat eller en tredjeinstans. Vurderingen af, hvorvidt beskyttelsesniveauet skal betragtes som tilstrækkeligt, bygger på alle de forhold, der gør sig gældende i forbindelse med overførslen, herunder typen af oplysninger, oplysningernes formål, behandlingens varighed og de generelle eller særlige bestemmelser, der finder anvendelse på tredjelande og -instanser.

Når Europol med henblik på at udføre sine opgaver indgår aftaler med tredjeinstanser, der ikke er tilknyttet EU, skal den overholde reglerne vedrørende overførsel af personoplysninger til tredjelande og -instanser.

Der foregår i øjeblikket forhandlinger med henblik på at indgå en sådan aftale med Interpol. Disse forhandlinger vil blive afsluttet inden længe. Det fremgår af rapporterne fra Europol, at der vil foreligge en aftale inden euroens indførelse den 1. januar 2002.

Det er ifølge proceduren kun muligt at indgå en aftale, hvis den først er blevet ensstemmigt godkendt af Rådet, og hvis den fælles kontrolinstans har afgivet udtalelse derom. Denne kontrolinstans afgav sidste år udtalelse om et første udkast til aftale mellem Europol og Interpol, og den har helt for nylig afgivet en ny udtalelse, hvor den gav udtryk for visse forbehold.

(1) EFT C 337 E af 28.11.2000.

(2) Se Kommissionens svar på skriftligt spørgsmål E-286/01 fra Ford, EFT C 261 E af 18.9.2001.